ILINK ลุ้นกำไร Q2 โตแจ่ม! แถมอัพไซด์สูงปรี๊ด
ILINK จ่ออวดกำไร Q2 แจ่ม รับผลอานิสงส์ ITEL ซึ่งเป็นบริษัทลูกชนะการประมูลอินเตอร์เน็ตชายขอบ พร้อมเดินหน้าลุยประมูลงานต่อเนื่อง ด้าน โบรกฯ ชูเป็นหุ้นเด่นกลุ่ม Non mobile ให้เป้าสูงสุด 20.7 บาท
8 ส.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK หลังเข้าสู่ช่วงประกาศผลการดำเนินงานประจำไตรมาส 2/60 ของบริษัทจดทะเบียนในตลาดหุ้นไทย โดยนักวิเคราะห์คาดว่า ILINK จะประกาศกำไรประจำไตรมาส 2/60 ในวันที่ 10 ส.ค.60
นอกจากนี้ยังมองว่า กำไรในไตรมาส 2/60 ของ ILINK จะเติบโตขึ้นทั้งเทียบจากช่วงเดียวกันของปีก่อนและเทียบจากไตรมาสก่อน และแนวโน้มกำไรปีนี้จะเติบโตสูงกว่าปีก่อน โดยได้รับอานิสงส์จากบริษัท อินเตอร์ลิ้งค์ เทเลคอม จำกัด (มหาชน) หรือ ITEL ซึ่ง ILINK ถือหุ้นอยู่ 60% ได้รับงานอินเตอร์เน็ตชายขอบ และรับรูรายได้จาก Backlog มูลค่า 1.5 พันล้านบาทบางส่วน
ขณะที่ราคาหุ้น ILINK วานนี้ (7 ส.ค.) ปิดตลาดที่ 14.10 บาท บวก 0.30 บาท หรือ 2.17% ด้วยมูลค่าซื้อขาย 24.96 ล้านบาท ขณะที่ราคาหุ้นยังมีอัพไซด์จากราคาเป้าหมายสูงสุดที่นักวิเคราะห์ให้ที่ 20.7 บาท อยู่ 46.80%
 
โดย บล.กสิกรไทย ระบุบทวิเคราะห์ คาดว่า ILINK จะรายงานผลการดำเนินงานประจำไตรมาส 2/60 ในวันที่ 10 ส.ค.60 ทั้งนี้คาดว่าจะมีผลประกอบการไตรมาส 2/60 ดีขึ้นทั้งเทียบช่วงเดียวกันของปีก่อน และเทียบจากไตรมาสก่อน
 

ขณะที่ นักวิเคราะห์ บล.โนมูระ พัฒนสิน ระบุในบทวิเคราะห์ ให้ราคาเป้าหมาย 20.7 บาทต่อหุ้น (วิธี Sum of the part) และเลือกเป็นหุ้นเด่นกลุ่ม Non mobile แม้ว่าราคาหุ้นลดลงจาก 20 บาท จนเหลือ 13.9 บาท จากงานประมูลที่ล่าช้า และงบที่ชะลอลง ทำให้ Upside เปิดกว้าง และ Downside จำกัด ขณะที่วงจรการได้งานรอบใหม่ในปัจจุบัน จะเป็นแรงหนุนหุ้นรอบใหม่
ทั้งนี้มีมุมมองบวกต่อการชนะงานอินเตอร์เน็ตชายขอบของ ITEL เนื่องจาก ILINK (ถือหุ้น 60% ใน ITEL) จะได้ประโยชน์ทางอ้อมจากการชนะงานดังกล่าว อย่างไรก็ตามแม้ กสทช. ยังไม่ประกาศราคาของผู้ชนะประมูลเป็นทางการ แต่มองว่าจะต่ำกว่าราคากลางไม่มาก เนื่องจากผู้เข้าประมูล ครั้งนี้มี 5 ราย น้อยกว่าจำนวนสัญญาที่เปิดประมูลรวม 8 สัญญา ประกอบกับผู้ให้บริการต้องมีโครงข่ายพร้อมนำไปให้บริการร่วมในโครงการ USO เพื่อไม่ให้มีต้นทุนเพิ่มมากนัก
โดยคาดว่า ITEL ชนะงานสัญญาที่ 4 ต่ำกว่าราคากลางราว 3% (ราคากลาง 1,888 ล้านบาท) แบ่งรับรู้รายได้เป็นรายได้ติดตั้ง 40% ของมูลค่างาน จะรับรู้ในปีแรก และรายได้บริการบอร์ดแบนด์ 60% ของมูลค่างาน รับรู้ต่อเนื่อง 5 ปี ใน
นอกจากนี้ยังคาดว่าประมาณการกำไรสุทธิปี 60 ของ ILINK จะเพิ่มราว 8% จาก 219 ล้านบาท ส่วนปี 61 คาดมีกำไรสุทธิเพิ่ม 12% จาก 302 ล้านบาท และปี 62 คาดมีกำไรสุทธิเพิ่ม 4% จาก 307 ล้านบาท
 
ส่วน นักวิเคราะห์ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” ILINK ให้ราคาเป้าหมาย 18 บาทต่อหุ้น โดยคาดรายได้กลับมาโตแกร่งจากฐานงาน Engineer ที่ใหญ่ขึ้นและคาดว่ารายได้ไตรมาส 2/60 จะเติบโต 28.1% เทียบช่วงเดียวกันของปีก่อน และเติบโต 7.4% จากไตรมาสก่อน แบ่งเป็น Distribution กลับมาเติบโต7-10% เทียบช่วงเดียวกันของปีก่อน
รวมทั้งคาดว่าไตรมาสนี้จะรับรู้ Backlog ที่มีเพียงเล็กน้อย เนื่องจากงานที่มีในมือราว 1.5 พันล้านบาท ส่วนใหญ่รอรับรู้ในช่วงครึ่งหลังปี 60 แต่ดีขึ้นมากเมื่อเทียบช่วงเดียวกันของปีก่อนจากฐานปีก่อนที่ต่ำ รวมทั้ง ITEL ขยายตัวอย่างแข็งแกร่งตามการใช้งานและจำนวนลูกค้าที่เพิ่มขึ้น
นอกจากนี้คาดกำไรไตรมาส 2/60 เติบโต 6.1% เทียบช่วงเดียวกันของปีก่อน และฟื้นตัวแรง 359.5% จากไตรมาสก่อน อยู่ที่ 56 ล้านบาท (ก่อนหัก MinorityInterest คาด +27.1%เทียบช่วงเดียวกันของปีก่อน) โดยคาด GPM จะอ่อนตัวเทียบช่วงเดียวกันของปีก่อนแต่ดีขึ้นจากไตรมาสก่อน สำหรับสัดส่วน SG&amp;A น่าจะลดลงอย่างมีนัยจากฐานรายได้ Engineer ที่ใหญ่ขึ้น อย่างไรก็ตาม ILINK มีการลดสัดส่วนการถือหุ้นใน ITEL
ขณะเดียวกันยังคงประมาณการกำไรปี 60 ไว้ดังเดิมโต 17.9% เทียบช่วงเดียวกันของปีก่อน โดยคาดว่าครึ่งปีหลังจะทำผลงานได้ดีกว่าจาก Backlog ที่มีอยู่จำนวนมาก และยังมี Upside จากงานประมูล Internet ชายขอบของ กสทช. ซึ่ง ITEL ได้งานจะส่งผลโดยตรงมายัง ILINK (ถือหุ้น 60%)
ทั้งนี้มุมมองเชิงลบเล็กน้อยต่องานประมูล SubmarineCable เกาะสมุย ซึ่งมีความล่าช้าและอาจเกิดไม่ทันปีนี้ อย่างไรก็ตามบริษัทยังมีงานประมูลโครงการอื่นๆ รออยู่อีกมาก